ï»¿Anansi na Tai 

Buibui Anansi, na Sungura, walikuwa  marafiki. Waliishi kwa amani kijijini milimani.  Sungura alimiliki shamba kubwa lililojaa  mboga na matunda.  Ingawa Sungura alimgawia rafikiye Anansi  kwa ukarimu, Anansi hakufurahia na  alimwonea wivu.  
Buibui Anansi aliwaza jinsi angelinyakua  shamba la Sungura na kulifanya kuwa lake.  Alifaulu na kumwacha Sungura katika hali ya  umaskini na bila makao.  Buibui Anansi sasa alijivunia kuwa mmiliki  wa shamba lote la Sungura pamoja na  mboga na matunda.  
Siku moja, Buibui Anansi alienda sokoni  kuuza matunda na mboga. Alizipata hela  nyingi akakijaza kikapu!  Alizitumia baadhi ya hela hizo kuinunulia  familia yake nafaka. Aliweka nafaka hiyo juu  ya hela zilizokuwa kikapuni. 
Buibui Anansi alikibeba kikapu chake  kichwani akaelekea nyumbani huku akiimba.  Wakati wote huo, alikuwa akiwaza juu ya vitu  vyote ambavyo angetumia hela hizo zote  kununa.  
Alipokuwa njiani, kulikuwa na manyunyu ya  mvua. Punde tu manyunyu yaligeuka na  kuwa mvua kubwa iliyomwagika.  Buibui Anansi alikiacha kikapu chake  pembeni mwa barabara naye akaenda chini  ya mti kujikinga. Lakini alikichunga kikapu  hicho cha thamani kutoka pale alikokuwa.  
Mvua ilinyesha kwa wingi zaidi hadi Anansi  akalowa na kuhisi baridi.  Aliamua kukimbilia shimoni. "Nitaketi hapa  shimoni hadi mvua itakapoisha," alijiambia.  "Bora hela zangu zimekingwa na nafaka  niliyoweka juu yake."  
Muda mfupi baadaye, Tai aliruka pahali pale  na kukiona kikapu kando ya barabara.  Aliona pia kwamba kulikuwa na fedha na  nafaka.  Tai alikifunika kikapu hicho kwa mabawa  yake na kusubiri mvua iishe.  
Buibui Anansi alimwona Tai akiwa amekalia  kikapu chake. "Ah asante rafiki yangu kwa  kukilinda kikapu changu," alimwambia Tai.  "Samahani, Anansi, nilikusikia vyema?" Tai  aliuliza. "Eti kikapu chako? Kikapu hiki ni  changu! Nilikipata hapo pembeni mwa  barabara!"  Buibui Anansi hakuweza kuamini masikio  yake! "Ni changu, nakwambia!"  
Buibui Anansi alienda kushtaki kwa Chifu. Tai  aliwaambia Chifu na wazee, "Inawezekanaje  kukiacha kikapu kilichojaa fedha na nafaka  barabarani bila ulinzi wowote?"  "Nilikuwa nikikichunga kikapu changu. Fedha  ni zangu na nafaka ni yangu!" Buibui Anansi  alisema.  "Nilikuwa nimekikinga kikapu hiki kwa  mabawa yangu ulipotokezea na kudai  kwamba kilikuwa chako!" Tai alijibu.  
Baada ya Chifu na wazee wake kusikiliza kwa makini pande zote mbili, waliwataka Buibui  Anansi na Tai watoke hapo na kwenda mbali kidogo.  Walijadili kisa hicho kwa muda mrefu. Hatimaye, walifikia uamuzi.  
Waliwaita tena Buibui Anansi na Tai.  "Tunamwamini Tai," walisema. "Yeye si  mwizi. Wewe Anansi, ulikuwa ukijitakia kitu  kisichokuwa chako."  Buibui Anansi hakuweza kuamini masikio  yake. Aliangua kilio.  
Ujumbe ulisambaa kwamba uamuzi  ulimwendea vibaya Buibui Anansi. Buibui  Anansi alipoondoka, alimsikia Sungura  akicheka kwa nguvu.  Sungura alirudi shambani kwake akaendelea  kupanda matunda na mboga.  Buibui Anansi aliwapoteza marafiki wote.  Alirejelea hali yake ya umaskini.  

You are free to download, copy, translate or adapt this story and use the illustrations as long as you attribute in the following way:  Anansi na Tai  Author - Ghanaian folktale  Translation - Brigid Simiyu  Illustration - Wiehan de Jager  Language - Kiswahili  Level - Read aloud  Â© African Storybook Initiative 2014  Creative Commons: Attribution 4.0  Source www.africanstorybook.org 

Question: Sungura alikuwa mkulima wa nini
Answer: Matunda na mboga